## Poročilo o Erasmus izmenjavi v Portu 2022 (drugi semester – magistrski študij)

Z izmenjavo v Portu sem bila zadovoljna. Mesto je zelo očarljivo in z lahkoto spoznaš ljudi, še posebej če se priključiš raznim erazmus dogodkom. Sandra; erazmus koordinatorica v Portu, nas je tudi povezala z drugimi erazmus študenti na fakulteti. Svoje obveznosti na fakulteti sem opravila s pisanjem seminarskih nalog in predstavitev. Imela sem individualne konzultacije pri profesorjih, kjer sem dobila navodila za pisanje zaključnih del. S portugalskimi študenti sem se v večini primerov srečala le ob predstavitvah nalog. Posebej bi pohvalila profesorico Elso Montenegro, ki me je večkrat povabila na konzultacije, kjer mi je sproti dajala nasvete za pisanje zaključne naloge.

Stroški v Portu so približno enaki kot v Sloveniji. Najemnina za samostojno sobo znaša cca 300 evrov. Sama sem živela v hiši še s štirimi študentkami/mladimi zaposlenimi, s katerimi sem se odlično ujela. Svetujem, da si študentje najdejo namestitev v študentskem domu ali hiši, kjer živi več ljudi, saj sama zaradi individualnih konzultacij na fakulteti nisem spoznala veliko študentov.

Po drugi strani obstaja veliko različnih možnosti za druženje s tujimi študenti. Ljudje v Portu so zelo odprti. Obstaja tudi veliko organizacij (erasmus Porto, ESN Porto,...), ki se jim študentje lahko pridružijo in uživajo v obšolskih dejavnostih. Ena izmed najbolj popularnih aktivnosti je zagotovo surfanje. Študentom bi priporočila, da živijo blizu metro postaje, saj se bodo tako najlažje premikali po mestu. Mesečna karta stane 30-40 evrov.

Za dodatna vprašanja sem na volju na mailu: masa.pev@gmail.com

Maša Pev